‘Zuma sal besluit of weermag ontplooi word’Fikile Mbalula. Foto: ANA ŉ Versoek om lede van die Suid-Afrikaanse weermag op plekke te ontplooi waar hoë vlakke van geweldsmisdaad voorkom word tans deur die presidensie oorweeg, het die minister van polisie Dinsdag gesê. Minister Fikile Mbalula het aan die parlement se portefeuljekomitee vir polisie verduidelik die weermag sal nie gebruik word om die polisie se werk te verrig nie, maar eerder as versterking. “Ons reageer op ŉ kommerwekkende situasie met betrekking tot ons gemeenskappe waar daar gewelddadige dade deur gewelddadige misdadigers uitgevoer word,” het hy gesê. “Hierdie is nie ŉ statiese, permanente posisionering van die weermag om die polisie se werk te doen nie. Ons kyk na taktiese ontplooiings en hulle [die weermag] sal deur die SAPD gelei word.” Mbalula het gesê die besluit om die weermag te ontplooi sal van pres. Jacob Zuma kom. “Die president sal ons die groen lig gee sodra hy die saak tussen hom en die mense wat hom oor die kwessie adviseer uitgeklaar het.” Mbalula het gesê indien dit goedgekeur word, sal die weermag in misdaad-gevaarpunte in Gauteng, die Wes-Kaap en KwaZulu-Natal ontplooi word. Die drie provinsies is onder dié waar die meeste moorde in die afgelope boekjaar voorgekom het. Gauteng, Suid-Afrika se digbevolkste provinsie, het in die 2016/17 finansiële jaar 4 101 moorde aangeteken, ŉ styging van 6,7%. In KwaZulu-Natal is 4 014 moorde aangeteken (ŉ styging van 2,2%) en in die Oos-Kaap 3 628 moorde (ŉ daling van 0,6%). In die Wes-Kaap is die vierde meeste moorde aangeteken – altesaam 3 311, ŉ styging van 2,7%. Bendegeweld dra in ŉ groot mate by tot die moordsyfer in dié provinsie.